Παράδειγμα παρτίδας σκακιού

Στο άρθρο αυτό, παρουσιάζεται ένα **παράδειγμα [[Σκάκι|σκακιστικού]] παιχνιδιού**. Καταγράφεται σε αλγεβρική σκακιστική γραφή και συνοδεύεται από σχόλια.

Η παρτίδα που παρουσιάζεται εδώ, προέρχεται από μια συλλογή του Γκρέκο (Gioacchino Greco), ενός σημαντικού σκακιστή του 17ου αιώνα. Η παρτίδα όμως έχει παιχθεί πολλές φορές.

Τα λευκά έχουν πάντα την πρώτη κίνηση και χάρις σε αυτήν σημαντική πρωτοβουλία. Έχει υπολογιστεί ότι τα λευκά, στατιστικά, κερδίζουν 10% συχνότερα από τα μαύρα, εξαιτίας αυτής της πρωτοβουλίας. Αυτό είναι ενδεικτικό και του πόσο σημαντικό είναι να μην χαραμιστούν κινήσεις άσκοπα στο ξεκίνημα (άνοιγμα) της παρτίδας.



**1. ε4**

Τα λευκά ανοίγουν, επιλέγοντας μια λογική και δημοφιλή κίνηση τόσο για τους αρχάριους, όσο και για τους έμπειρους παίκτες.

# Διεκδικεί άμεσα το κέντρο. Όποιος παίκτης ελέγχει εξ αρχής το κέντρο με τα πιόνια του, στη συνέχεια θα μπορέσει πιθανότατα να τοποθετήσει τα ισχυρότερα κομμάτια σε καλά τετράγωνα.
# Ανοίγει τις διαγώνιες για την βασίλισσα και αξιωματικό του βασιλιά για να κινηθούν επιθετικά.



**1... ε5**

Συμμετρική απάντηση. Τα πιόνια μπλοκάρουν το ένα το άλλο, χωρίς να αλληλοαπειλούνται.



**2. Ιζ3**

Άλλη μια λογική και δημοφιλής κίνηση από τα λευκά.

# Τα λευκά κινητοποιούν τις δυνάμεις τους προχωρώντας έναν ίππο σε θέση μάχης. 
# Το μαύρο πιόνι στο ε5 απειλείται.



**2... ζ6;**

Κίνηση των μαύρων που δεν χαρακτηρίζεται καλή. Τα μαύρα θα μπορούσαν αποτελεσματικότερα να προστατεύσουν το πιόνι τους με 2...Ιγ6 ή 2...δ6, αλλά στην πραγματικότητα υπάρχουν και άλλες δυνατότητες όπως 2...Ιζ6. Τα μαύρα θα μπορούσαν ακόμα να δοκιμάσουν το γκαμπί του 2...ζ5.

Η κίνηση 2... ζ6 αδυνατίζει την πτέρυγα του βασιλιά, όπως θα φανεί με τον αμεσότερο τρόπο στο παιχνίδι.



**3. Ι:ε5!;**

Τα λευκά επιτίθενται αμέσως, με μια ενδιαφέρουσα κίνηση, αλλά ριψοκίνδυνη (με τυχοδιωκτικό χαρακτήρα), θυσιάζοντας τον ίππο για δυο πιόνια. Συμβατικά ο ίππος αξίζει 3 πιόνια, τα λευκά όμως χωρίς να έχουν μετρήσει ακόμα με ακρίβεια πώς θα κερδίσουν, κρίνουν ότι η επίθεση και το αποφασιστικό αδυνάτισμα που θα προκαλέσει στην πτέρυγα του βασιλιά είναι αρκετό αντάλλαγμα. Αυτός είναι ο αμεσότερος τρόπος να δείξουν στα μαύρα γιατί το πιόνι δεν προστατεύεται με την κίνηση ζ6. 



**3... ζ:ε5;**

Η κίνηση, παρόλο που φαίνεται να αποτελεί την φυσική συνέχεια του προηγούμενου σχεδίου των μαύρων, δεν είναι η καλύτερη. Η καλύτερη προσπάθεια για να ισορροπήσει το παιχνίδι θα ήταν 3... Βε7 καρφώνοντας τον λευκό ίππο και το λευκό πιόνι στην κάθετο του βασιλιά. Αυτό σημαίνει ότι η βασίλισσα θα επιτίθετο εμμέσως σε ό,τι βρίσκεται στην στήλη ε. Μετά την απομάκρυνση του ίππου η βασίλισσα θα μπορούσε να κόψει το πιόνι στο ε4, ανακτώντας το χαμένο πιόνι.

Το γεγονός ότι δεν είναι καλό για τα μαύρα να κόψουν τον ίππο, καταδεικνύει ότι η κίνηση ζ6 ήταν άστοχη, καθώς αδυνατίζει περαιτέρω την πτέρυγα του βασιλιά, όπως θα φανεί στην επόμενη κίνηση.



**4. Βθ5+**

Σαχ. Υπάρχουν τρεις τρόποι απάντησης σε ένα σαχ:

# Η αιχμαλωσία του κομματιού που το εκτελεί. Εδώ είναι αδύνατο.
# Παρεμβολή ενός κομματιού μεταξύ του βασιλιά και του κομματιού που δίνει το σαχ. Τα μαύρα μπορούν να παίξουν 4... η6. Αυτό όμως θα έχει αποτέλεσμα να χαθεί ο πύργος μετά από 5.Β:ε5+ and 6.Β:θ8.
# Μετακίνηση του βασιλιά σε ασφαλές τετράγωνο. Εδώ το μόνο νόμιμο είναι το τετράγωνο ε7.

Σημειώστε ότι τα λευκά κάνουν ταυτόχρονα και πιρούνι (διπλό χτύπημα) στον βασιλιά και στο πιόνι ε5. Τα μαύρα δεν προλαβαίνουν να προστατέψουν και τα δυο κομμάτια, και έτσι σε κάθε περίπτωση το πιόνι στο ε5 χάνεται (επίσης, τα μαύρα, αφού ο βασιλιάς μετακινήθηκε, έχασαν το δικαίωμα του ροκέ).



**4... Ρε7;!**

Αμφίβολη κίνηση. Προτιμότερο για τα μαύρα θα ήταν να έπαιζαν η6. Έτσι θα έχαναν υλικό και οπωσδήποτε θα ήταν σε άσχημη θέση, αλλά τώρα αφήνουν τον βασιλιά τους υπερβολικά εκτεθειμένο. Τα μαύρα δεν έχουν τοποθετήσει σε θέση μάχης κανένα κομμάτι. Όλα τα κομμάτια τους (εκτός από ελάχιστα πιόνια) είναι εκεί που βρισκόντουσαν στην αρχή της παρτίδας. Όχι μόνο αυτό, αλλά επιπλέον ο βασιλιάς έχει βγει σε επικίνδυνους περιπάτους.



**5. Β:ε5+**



**5... Ρζ7**

Φορσέ (ή αναγκαστική κίνηση, δηλαδή η μοναδική δυνατή κίνηση για τα μαύρα).



**6. Αγ4+!**

Εξαιρετική κίνηση για να κρατηθεί η πίεση στον μαύρο. Ακόμα και η βασίλισσα χρειάζεται την συνδρομή άλλων κομματιών. Τα λευκά αναπτύσσουν ένα ακόμα κομμάτι και ταυτοχρόνως δίνουν σαχ. Έτσι προλαβαίνουν πιθανή ανασυγκρότηση των μαύρων.



**6.... Ρη6;**

Προτιμότερο θα ήταν 6.... δ5, αλλά ακόμα και έτσι τα μαύρα οδηγούνται στην ήττα. Με το δ5 δίνουν ένα πιόνι στα λευκά, αλλά η κατάσταση για τα μαύρα είναι πολύ κρίσιμη ώστε η προσπάθεια για είσοδο μαύρων κομματιών στην μάχη είναι πολύ σημαντικότερη από ύπαρξη υλικού που δεν βοηθάει στην άμυνα του βασιλιά. Με την κίνηση δ5 τα μαύρα θα είχαν ανοίξει τον δρόμο για τα κομμάτια τους. Μετά από αυτό, αν τα λευκά δεν κατάφερναν να βρουν αρκετά δυνατή συνέχεια θα κινδύνευαν να χάσουν το πλεονέκτημά τους. Μια λογική συνέχεια θα ήταν 6.... δ5! 7.Α:δ5 Ρη6 8.θ4! θ5! 9.Α:β7 Α:β7 (η τελευταία δυνατότητα αποφυγής του ματ είναι 9.... Αδ6, αλλά μετά από 10.Βα5 Ιγ6 11.Α:γ6 Πβ8 τα λευκά έχουν τεράστιο πλεονέκτημα) 10.Βζ5+ Ρθ6 11.δ4+ η5 12.Βζ7!! Βε7 13.θ:η5 Β:η5 Π:θ5#!.



**7. Βζ5+**

Τα λευκά πλέον εξαπολύουν άμεσα την επίθεσή τους.



**7... Ρθ6**

Φορσέ (ή αναγκαστική κίνηση).



**8. δ4+!**

Σαχ εξ αποκαλύψεως. Το σαχ δεν το δίνει το πιόνι που κινείται, αλλά ο αξιωματικός, που χωρίς να κινηθεί από την θέση του, συμμετέχει έτσι ενεργά στο κυνήγι του βασιλιά.



**8... η5**

Πρακτικά φορσέ, διότι το 8... Βη5 καταλήγει σε ματ στην επόμενη κίνηση.



**9. θ4!**

Απειλώντας το καρφωμένο πιόνι. Τα λευκά ρίχνουν στην μάχη για βοήθεια ένα πιόνι και ο λευκός πύργος στο θ1 φαίνεται επίσης έτοιμος να βοηθήσει την κατάσταση. Τα λευκά απειλούν άμεσα με θ:η5++ (διπλό σαχ, από πιόνι και πύργο) και Βζ7 ματ. Απειλούν επίσης με Βζ7! (χωρίς σαχ!) και τα μαύρα είναι αδύνατο να προστατευτούν από το θ:η5# (το # είναι το σύμβολο του ματ).



**9... Ρη7**



**10. Βζ7+**

Η τελική αποφασιστική κίνηση.



**10... Ρθ6**

Φορσέ.



**11. θ:η5#**

Ματ.

## Δείτε επίσης
* Σκάκι
* Κανόνες του σκακιού

Κατηγορία:Σκακιστικές παρτίδες